Qed naqra fuq it-Times of Malta li l-Awtorita tax-Xandir ma laqgħetx it-talba tal-Partit Nazzjonalista li Dr Bernard Grech ġie mogħti trattament differenti mill-Prim Ministru waqt il-programm Insights fuq TVM, peress li fi programm iehor, l-istess ġurnalista intervista l-Prim Ministru. Ma nistax nifhem kif partit politiku jipprotesta li ġurnalist jistaqsi mistoqsijiet diffiċli (loaded questions) lill-kap ta' Partit. Bħala bniedem li nsegwi l-politika, għalija huma dawn l-intervisti fejn il-ġurnalista jistaqsi mistoqsijiet diffiċli li nieħu gost nara. Infakkar li xi mistoqsijiet li kien għamel Glen Falzon kont anki għamilthom jien fuq il-Facebook Page tiegħi. Meta nisma' mistoqsijiet faċli nħossni niddejjaq għax ma nkunx nista' nara u niżen il-kapaċita' tal-bniedem intervistat. Il-gost ta' intervista hija meta l-ġurnalist jagħfas kemm jiflaħ lil min ikollu quddiemu. Naqbel mal-Awtorita'. Mela dawn marru biex iressqu r-raġunijiet tagħhom għaliex Dr Grech ġie trattat ħażin. Nikkwota mit-Times u ma nemminx dak li naqra. Kellu għalfejn il-Partit Nazzjonalista jipprotesta fuq hekk? Kieku kont minn flok il-Partit Nazzjonalista kont nistħi mmur quddiem l-Awtorita' biex ngħidlihom dawn il-ħmerijiet. Anzi, jien kont inkun kuntent li ġurnalista għamilli mistoqsijiet diffiċli ħalli aktar toħroġ il-kapaċita' tiegħi li nirrispondihom. Hemm joħroġ il-kapaċita ta' politiku u mhux meta ġurnalist joqgħod ifissed lil min ikollu quddiemu b'mistoqsijiet faċli. Ara meta ma jkollokx fuq x'hiex tipprotesta kemm taqa' fir-redikolu! Infakkar li dan il-protest sar minn avukati. Jiena rajthom l-intervisti imma ma rajtx lill-ġurnalist aggressiv jew indiskret. Kien qed jagħmel xogħolu ta' ġurnalist u staqsa mistoqsijiet li deherlu li għandu jistaqsi. Jekk il-Partit Nazzjonalista jrid joħnoq il-mistoqsija jkun qed jagħmel ħsara kbira lill-partit stess u jkun qed jibgħat messaġġ lill-ġurnalisti li għandhom jittrattaw lil Dr Grech bl-ingwanti tal-ħarir. Apparti min hekk ikunu qed jgħidu li Dr Grech ma jiflaħx joqgħod għall-mistoqsijiet diffiċli. Araw x'qalet l-Awtorita' tax-Xandir, dejjem skond it-Times. Jien naqbel magħha mija fil-mija. Il-fsied ma hu tajjeb għal ħadd. Il-fsied żejjed jagħmel il-ħsara lil min jirċivih. Mela jekk Dr Zammit Dimech u Dr Aquilina jridu jżommu lil Dr Grech imfissed, ħsara u mhux ġid qed jagħmlulu. Jekk iridu jaraw lil Dr Grech jimmatura u jikber politikament iridu jippreżentawh quddiem ġurnalisti li ma jużawx ingwanti tal-ħarir imma jużaw l-għerf u l-makakkerija kollha tagħhom ħalli jfajru mistoqsijiet diffiċli u trabokkanti. Minn hemm biss nistgħu naraw u nifhmu l-kapaċita politika ta' kull min jippreżenta ruħu fl-arena politika.